**ПРОЈЕКТНИ ЗАДАТАК**

**Пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији”**

**Позиција:** Консултант за развој стандарда за самовредновање и спољашње вредновање квалитета рада јавно признатог организатора активности образовања одраслих

**Трајање:** март - мај 2024.

# 1. Опште информације

Приступање ЕУ и сталне економске и друштвене промене главни су покретачи реформе образовања у Републици Србији. Претходних година много је урађено на развоју образовања, посебно на усклађивању образовне понуде са потребама тржишта рада и повезивању Националног оквира квалификација Републике Србије (НОКС) са Европским оквиром квалификација (ЕОК).

Нова Стратегија развоја образовања и васпитања у Републици Србији до 2030. године усвојена је 2021. године. Како је наведено у Стратегији, визија је да обезбеди квалитетно образовање за сваког човека како би остварио свој пуни потенцијал. Стратегија развоја образовања и васпитања у Републици Србији до 2030. године се фокусира на младе и децу, али многе планиране активности имају за циљ развој потенцијала одраслих, што у средиште ставља концепт целоживотног учења.

Канцеларија за дуално образовање и Национални оквир квалификација је у претходном периоду наставило са напорима да образовну понуду усклади са потребама тржишта рада. Систем дуалног образовања показао се као модел који помаже да се премости јаз између образовања и запослења кроз припреме ученика за свет рада и омогућавајући им да стекну вештине, знања и способности у складу са стандардима квалификација. Потребно је, међутим, даље улагати у развој дуалног образовања, укључујући успостављање и имплементацију оквира за праћење и евалуацију како би се осигурао квалитет Националног модела дуалног образовања, како је препознато у Стратегији 2030 и Програму економских реформи.

Још један важан део образовног система са директним утицајем на квалификациону структуру становништва је образовање одраслих. Међутим, бројни организатори образовања одраслих имају различите, често недовољне капацитете за имплементацију релевантних стандарда и прописа у овој области. Унапређење концепта целоживотног учења ће, између осталог, побољшати положај особа без квалификација или оних којима достигнутост стандарда квалификација може да се призна само делимично. Идентификација дефицитарних квалификација на тржишту рада и веће могућности за усавршавање и преквалификацију допринеће смањењу неусклађености између понуде и потражње радне снаге.

Дуално и неформално образовање у протеклом периоду били су значајни за јачање радне снаге и обезбеђивање економског раста и запошљавања. Међутим, за ефикасно усмеравање и управљање овим системима неопходан је транспарентан и флексибилан систем квалификација и подаци који омогућавају одговарајуће праћење и доношење одлука. Наставак дигитализације, даљи развој дуалног образовања и промоција концепта целоживотног учења кроз развој нових и модернизацију постојећих стандарда квалификација, укључујући њихово усклађивање са ЕУ Директивом за регулисане професије, биће значајни покретачи даљих промена. Стога ће фокус у наредном периоду бити на диверсификацији образовне понуде и осигурању квалитета, као и даљем развоју НОКС-а.

Развој и имплементација дуалног образовања и НОКС-а до недавно су били у надлежности Сектора за дуално образовање у оквиру Министарства просвете. Уредбом Владе Републике Србије („Службени гласник РС“, бр. 124/2022) ови послови поверени су **Канцеларији за дуално образовање и Национални оквир квалификација (у даљем тексту: Канцеларија)**.

Швајцарска агенција за развој и сарадњу (СДЦ) активно подржава дуално образовање у Србији кроз билатералну и институционалну сарадњу. Пројекат „Подршка развоју и успостављању Националног модела дуалног образовања“, који је финансирао СДЦ, а спроводио Центар за образовне политике, имао је за циљ унапређење законодавног оквира, развој оквира за праћење и евалуацију (М&Е оквир) у дуалном образовању, унапређење видљивости и приближавање концепта дуалног образовања широј публици. Нови пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији“ пружиће подршку Канцеларији и Министарству просвете за даљи развој ефикасног образовног система кроз развој и примену неопходних инструмената на макро, мезо и микро нивоу. Пројектне активности укључују измене закона и пратећих подзаконских аката, дигитализацију процеса, унапређење комуникације и сарадње међу заинтересованим странама, активности изградње капацитета и пилотирање предложених решења.

**2. Увод**

Циљ Пројекта је подршка развоју ефикасног и транспарентног система који омогућава сарадњу између образовних институција и света рада и пружа могућност сваком појединцу да изабере одговарајућу образовну путању. У складу са тим, очекивани исходи Пројекта су следећи:

* Исход 1: Унапређен систем дуалног образовања, које омогућава лакши прелазак са образовања на запослење
* Исход 2**:** Унапређена ефикасност и транспарентност образовног система кроз дигитализацију процеса и процедура
* Исход 3: Унапређен систем НОКС-а у контексту целоживотног учења

Када је реч о систему НОКС-а, биће евалуирани механизми и инструменти успостављени са циљем унапређења квалитета и тржишне релевантности понуде формалног образовања и неформалних обука и биће дате препоруке за њихово унапређење. Ова побољшана решења треба интегрисати у одговарајућа подзаконска акта како би се осигурала уједначена примена унапређених политика у погледу квалитета неформалних обука, квалитета поступка признавања претходног учења (ППУ) и квалитета каријерног вођења и саветовања (КВиС), и секторског приступа образовању и обуци.

Стратегија развоја образовања до 2030. године (Стратегија 2030) предвиђа спровођење мера које се односе на унапређивање рада јавно признатих организатора активности образовања одраслих (ЈПОА) и програма неформалног образовања одраслих, као флексибилног начина прилагођавања образовања технолошким променама и потребама тржишта рада, и пружање подршке ЈПОА у примени и унапређивању система квалитета.

Акционим планом за период 2023-2026, у оквиру Посебног циља 1.2 - Унапређен систем за осигурање квалитета у доуниверзитетском образовању и васпитању, предвиђена је мера 1.2.1. која се односи на унапређивање система самовредновања и спољашњег вредновања рада установа, које укључују и јавно признате организаторе образовања одраслих.

У складу са циљевима Стратегије 2030 и мерама Акционог плана за период до 2026. године, активности чија је реализација планирана у оквиру Пројекта, укључују подршку за унапређење стандарда квалитета за неформално учење, признавање претходног учења и каријерно вођење и саветовање, и за унапређење процедура за самовредовање и спољашње вредновање ЈПОА. Намера Канцеларије је да део активности буде усмерен и на подршку за спровођење консултативног процеса, кроз који би се укључиле релевантне институције, и развој смерница за примену ревидираних стандарда квалитета и процедура за вредновање квалитета.

За реализацију ових активности Канцеларија ће ангажовати стручњака који ће припремити предлог за ревидирање стандарда за самовредновање и спољашње вредновање квалитета рада јавно признатог организатора активности образовања одраслих, смернице за њихову контекстуализацију и примену.

**3. Циљ задатка**

Консултант ће припремити анализу примене стандарда квалитета за неформално учење, признавање претходног учења и каријерно вођење и саветовање, како би се мапирале могућности за унапређење. Кроз консултативни процес са представницима релевантних институција биће размотрени предлози за ревидирање стандарда квалитета, након чега ће бити израђене финалне верзије предлога стандарда квалитета и смернице за примену стандарда квалитета.

**4. Опис послова и задаци**

У оквиру Пројектног задатка од консултанта се очекује реализација следећих активности:

1. Развијање методологије и плана рада;
2. Организација рада и активности радне групе / консултативног тела коју је именовало Министарство просвете;
3. Анализа примене постојећих стандарда за ревидирање стандарда квалитета за неформално учење, признавање претходног учења и каријерно вођење и саветовање;
4. Припрема нацрта предлога за ревидирање стандарда квалитета за неформално учење, признавање претходног учења и каријерно вођење и саветовање;
5. Спровођење консултативног процеса са свим релевантним актерима;
6. Припрема финалне верзије предлога за ревидирање стандарда за неформално учење, признавање претходног учења каријерно вођење и саветовање и припрема предлога Правилника о стандардима;
7. Израда смерница за примену ревидираних стандарда квалитета за неформално учење, признавање претходног учења и каријерног вођења и саветовања.

**5. Исходи**

Очекивани исходи:

|  |  |  |
| --- | --- | --- |
| **Бр.** | **Исход** | **Рок за реализацију** |
|  | Опис методологије и план рада са временском динамиком | Март 2024. |
|  | Организација рада и активности радне групе / консултативног тела коју је именовало Министарство просвете | Март 2024. |
| 1. 3 | Анализа примене постојећих стандарда за ревидирање стандарда квалитета за неформално учење, признавање претходног учења и каријерно вођење и саветовање | Март 2024. |
| 4. | Нацрт предлога за ревидирање стандарда квалитета за неформално учење, признавање претходног учења и каријерно вођење и саветовање | Март 2024 |
| 5. | Извештој о спроведеном консултативном процесу и предлози за ревидирање стандрада | Април 2024 |
| 6. | Припрема финалне верзије предлога за ревидирање стандарда за неформално учење, признавање претходног учења каријерно вођење и саветовање и припрема предлога Правилника о стандардима | Април 2024 |
| 7. | Израда смерница за примену ревидираних стандарда квалитета за неформално учење, признавање претходног учења и каријерног вођења и саветовања | Мај 2024 |

**6. Захтеви**

За реализацију пројектног задатка Канцеларија ће ангажовати **консултанта** са следећим квалификацијама и искуством:

Квалификације и вештине:

* Минимум мастер ниво у области образовања, педагогије или сродних области (ниво 7.1 НОКС-а)
* Познавање законодавног и институционалног оквира система образовања
* Аналитичке способности и способност доношења одлука на основу података
* Способност комуницирања резултата анализа и препорука на разумљив начин

Професионално искуство:

* Најмање десет (10) година професионалног искуства у области образовања, укључујући искуство у развоју, имплементацији или евалуацији осигурања квалитета у образовању

Специфично професионално искуство:

* Најмање пет (5) година искуства у развоју, имплементацији или евалуацији стандарда у образовању, искуство у области развоја или евалуације стандарда у неформалном образовању сматраће се за предност
* Искуство у организацији и реализацији консултативних процеса са различитм социјалним партнерима у области образовања сматраће се за предност
* Искуство у реализацији обука у области имплементације процедура и стандарда у образовању сматраће се за предност
* Искуство/претходно ангажовање у пројектима у областима релевантним за пројектни задатак сматраће се за предност

**7. Извештавање**

Консултант ће услуге пружати и активности обављати у сарадњи у договору са представницима Канцеларије и Јединице за имплементацију пројекта.

Консултант ће припремити кратке месечне извештаје у којима се наводе активности и резултати реализованих активности. Поред тога, консултант ће, као део анекса, доставити копије припремљених докумената/материјала.

**8. Динамика реализације активности и плаћање**

Временски оквир за имплементацију активности биће усаглашен са изабраним консултантом, на основу детаљног плана реализације активности и годишњег плана рада Канцеларије.

Исплата уговорених средстава ће бити реализована након достављених финалних верзија исхода.

Напомена: Динамика исплате условљена је динамиком исплате средстава Канцеларији, на основу Уговора између Владе Републике Србије и Швајцарске Конфедерације.

**9. Трајање ангажовања**

Предвиђени датум почетка реализације активности је март 2024. године, а период имплементације уговора биће до 15. маја 2024. године.